### 2.8 Az iskolai beszámoltatás, az ismeretek számonkérésének követelményei és formái

A tanulók félévi vagy év végi osztályzatát szóbeli és írásbeli teljesítményük alapján kell megállapítani. Mindegyik típusú kontroll esetén előtérbe kell helyezni a szilárd alapismeretek meglétének vizsgálatán túl a felhasználói képességük – a képességek és készségek – vizsgálatát. Ezt teszi lehetővé a kompetencia alapú oktatásban a témahét, projektmunka és más tevékenység során létrehozott produktum mind hagyományos (pl. érdemjegy), mind új eszközökkel (pl. összetett tanári értékelés, egymás értékelése) való minősítése.

A tanuló tanulmányi munkáját a tanév során érdemjegyekkel értékeljük. Érdemjegyet kaphat a tanuló szóbeli feleletére, dolgozatára, házi feladatára, tanórai munkájára és projektmunkájára. Az érdemjegyet a tanulóval közölni, és minden esetben indokolni kell.

A szóbeli és az írásbeli számonkérés azonos súlyú. A félévi, év végi osztályzat megállapításához minden tanulónak minden tantárgyból, melyet heti egy órában tanítunk, félévente legalább kettő, melyet legalább heti két órában tanítunk, legalább három, a három vagy annál több heti óraszámú tantárgy esetén legalább négy érdemjegyének kell lennie. Törekedni kell arra, hogy a tanuló értékelése változatos legyen, kapjon lehetőséget arra, hogy tudásáról szóban és írásban egyaránt számot adjon. A számonkérés során a helyi tantervben rögzített követelményeket nem szabad túllépni, és a tanulók által ismert módszereket és feladattípusokat kell alkalmazni.

*Egy-egy tanítási napon csak egy tárgyból íratható egész osztályt érintő témazáró dolgozat. Egy héten egy osztályban legfeljebb három témazáró dolgozat íratható. A témazáró dolgozatokat a szaktanár 15 munkanapon belül köteles kijavítani, érdemjegyüket a naplóba beírni.*

*Az írásbeli teljesítmények azonos értékűek a szóbeliekkel, ám a témazáró dolgozatok a félévi és a tanév végi osztályzáskor – kétes, illetve köztes esetekben – hangsúlyosabb szerepet kapnak, mint egy-egy szóbeli felelet.*

Az egyes szakmai munkaközösségek – a fenti alapszabályokra figyelemmel – további közös elhatározásokat hozhatnak az adott tantárgyakra.

*(A Szombathelyi Nagy Lajos Gimnázium pedagógiai programja, 2016)*